Ahmet Hromadžić

Ahmet Hromadžić (11. oktobar 1923 – 1. januar 2003) bio je bosanskohercegovački, bošnjački književnik, novinar i urednik. Pisao je pripovijetke i romane za djecu i odrasle. Čitalačkoj publici najpoznatiji je po djelima za djecu, između ostalih po naslovima: Patuljak iz Zaboravljene zemlje, Patuljak vam priča, Okamenjeni vukovi i drugo. Radio je kao novinar i urednik nekoliko časopisa. Jedan je od osnivača dječije biblioteke "Lastavica".

 Biografija 
Rođen je u Bjelaju kod Bosanskog Petrovca, gdje završava osnovnu školu. Tehničku i Višu pedagošku školu završava u Sarajevu. Učestvovao je u Drugom svjetskom ratu. Radio je kao novinar sarajevskog dnevnika, a i kao urednik lista "Krajina" u Bihaću i kulturne rubrike sarajevskog lista "Oslobođenje". Kao urednik izdavačkog poduzeća "Veselin Masleša" osniva dječiju biblioteku "Lastavica".

Pisao je pripovijetke i romane za djecu i odrasle, književne i teatarske kritike, književne reportaže, crtice i članke. Djela su mu prevedena na mnoge svjetske jezike, uvrštene u izbore dječije literature i lektire nekih evropskih zemalja (Italija, Norveška, Belgija).

Bio je član Redakcije međunarodne edicije Djeca svijeta, Akademije nauka i Društva pisaca Bosne i Hercegovine. Kao član Društva pisaca BiH, zajedno sa Huseinom Tahmiščićem, Izetom Sarajlićem, Velimirom Miloševićem i Vladimirom Čerkezom, pokreće međunarodnu književnu manifestaciju "Sarajevski dani poezije" u organizaciji Društva pisaca BiH 1962.

Godine 2007. osnovna škola u Bosanskom Petrovcu dobija naziv OŠ "Ahmet Hromadžić", a također se na porodičnu kuću u Bosanskom Petrovcu u Ulici Pekiska postavlja spomen ploča Ahmeta Hromadžića.

U Bihaću se u okviru Kantonalne i univerzitetske biblioteke otvara spomen soba Ahmeta Hromadžića nakon sprovođenja dijela projekta obilježavanje imena Ahmeta Hromadžića.

Zbog svog stila pisanja i prihvatljivosti djela kod čitalačke publike, a posebno djece, Ahmeta Hromadžića nazivaju "Bosansko-Hercegovački Andersen".

Djela Ahmeta Hromadžića sada su zastupljena u lektiri Osnovnih škola.

U djelima Ahmeta Hromadžića prožima se djetinjstvo provedeno u Bjelaju kod Bosanskog Petrovca, sa prepoznatljivosti krajolika planine Osječenice, Bjelajske kule, te prirodnih ljepota i izazova divljine sa svim ljepotama i prirodnim nepogodama, kao i šarolikost životinjskog svijeta u netakutoj prirodi okoline Bosanskog Petrovca.

 Nagrade 
 Nagrada Narodne omladine Jugoslavije (1948)
 Nagrada Društva pisaca Bosne i Hercegovine (1956. i 1966) 
 Šestoaprilska nagrada Grada Sarajeva (1958) 
 Nagrada Mladog pokoljenja (1971) 
 Nagrada Zmajevih dječjih igara (1973)
 Nagrada Kurirček (1974) 
 Dvadesetsedmojulska nagrada SR BiH (1974) 
 Nagrada ZAVNOBIH-a (1986)
 Orden rada sa zlatnim vijencem 
 Orden Republike II reda

 Bibliografija 
 Labudova poljana, roman, Sarajevo, 1952. 
 Patuljak iz Zaboravljene zemlje, roman, Sarajevo, 1956. 
 Patuljak vam priča, pripovijetke, Sarajevo, 1957. 
 Okamenjeni vukovi, roman, Sarajevo, 1963. 
 Dječji pisci o sebi,( I, II, III ) proza, Sarajevo 1963.
 Bijeli cvijet, pripovijetke, Sarajevo, 1965. 
 Zlatorun, pripovijetke, Sarajevo, 1966.
 Zelengor, pripovijetke, Sarajevo, 1971.
 Bistri potoci, roman, Sarajevo, 1971. 
 Bijeli slavuj, pripovijetke, Sarajevo, 1972. 
 Dječak jaše konja, roman, Sarajevo 1977. 
 Ledena gora, slikovnica, Sarajevo 1977.
 Patuljak iz zaboravljene zemlje, drama, Sarajevo, 1980.

 Reference 

 Vanjski linkovi 


Kategorija:Rođeni 1923.
Kategorija:Umrli 2003.
Kategorija:Biografije, Bosanski Petrovac
Kategorija:Bosanskohercegovački pisci
Kategorija:Članovi ANUBiH
Kategorija:Jugoslavenski pisci
Kategorija:Dobitnici Nagrade Društva pisaca Bosne i Hercegovine
Kategorija:Članovi P.E.N. Centra Bosne i Hercegovine
Kategorija:Dobitnici Šestoaprilske nagrade